Noul canal al Televiziunii Române, TVR Sport intră în emisie sâmbătă, 30 martie 2024, la ora 07.00.
Televiziunea Publică anunță că TVR SPORT este al 14-lea canal al instituției şi va fi principalul mijloc de promovare a valorilor sportive româneşti, a sportului în general şi a sportului ca mod de viaţă sănătos.
"Continuăm dezvoltarea Televiziunii Române cu produse mediatice relevante şi necesare publicului nostru. La TVR SPORT vom încuraja competiţiile mai puţin cunoscute, vom readuce în atenţie pagini memorabile din istoria glorioasă a sportului românesc, păstrate în patrimoniul Arhivei de Aur a TVR, vom fi gazdă pentru marii noştri campioni, dar şi pentru tinerii dornici de performanţă", a declarat Dan Cristian Turturică, Preşedinte-Director General al TVR.
TVR SPORT va transmite Jocurile Olimpice de la Paris – cel mai grandios eveniment sportiv la nivel mondial, care se va desfăşura în perioada 26 iulie-11 august 2024, alături de alte canale ale TVR.
În preambulul competiţiei olimpice, TVR SPORT va difuza o serie de podcasturi şi emisiuni speciale, cu frânturi din poveştile unor campioni de legendă. Gabriela Szabo, Marian Drăgulescu, Maricica Puică, Leon Rotman sunt doar câţiva dintre cei care vor destăinui telespectatorilor TVR SPORT amintiri despre performanţele lor.
Oferta TVR SPORT mai cuprinde campionate şi competiţii internaţionale de fotbal, volei, nataţie, polo, gimnastică, box, snooker, șah, tenis etc., momente din istoria strălucită a sportului românesc cu şi despre mari campioni, de la Nadia Comăneci la Sandra Izbașa, de la Ivan Patzaichin la Cătălin Chirilă sau de la Ilie Năstase la Simona Halep.
Canalul de sport al TVR programează, totodată, istorii și portrete ale unor fotbalişti renumiţi, precum şi ale echipelor din fotbalul românesc. Dobrin, Balaci, Ozon sau Baratky vor sta alături de Hagi, Mircea Lucescu, Adrian Mutu sau Belodedici la TVR SPORT.
Gazdele programelor TVR SPORT vor fi Eda Marcus, Costin Deșliu, Cristian Mândru şi Tudor Furdui, dar şi ceilalţi jurnaliști ai redacţiei sport din TVR..
Grila TVR SPORT va include, printre altele, producţii precum:
"Ora olimpică" - oferă ultimele noutăţi despre competiţii, calificări, sportivi români, evenimente - tot ce este relevant pentru telespectatori în aşteptarea Jocurilor Olimpice de la Paris 2024.
"Podcasturile TVR SPORT" - abordează teme care vizează legende sportive, sportivi în activitate, medicină sportivă etc.